Република Србија

ОПШТИНА ВРЊАЧКА БАЊА

ОПШТИНСКА ИЗБОРНА КОМИСИЈА

Бр: 013- 56/20 и 013-59/20

Дана: 9.6.2020.године

Врњачка Бања

 Општинска изборна комисија, на основу члана 51, чана 52 и члана 53 Закона о локалним изборима (''Сл. гласник РС'', бр.129/07, 34/10-одлука УС, 54/11, 83/14-др. закон, 12/20, 16/20-аутентично тумачење и 68/20), на седници одржаној дана 9.6.2020. године, донела је

**Р Е Ш Е Њ Е**

**ОДБИЈАЈУ СЕ** Приговори Д.Б. из Врњачке Бање, број 013-48/20 и 013-60/20од 8.6.2020.године, изјављени на Решење Општинске изборне комисије општине Врњачка Бања бр.013-43/20 од 7.6.2020.године, као **НЕОСНОВАНИ**.

***О б р а з л о ж е њ е***

Општинска изборна комисија општине Врњачка Бања је Решењем број 013-43/20 од 7.6.2020.године одбила проглашење изборне листе ЗА КРАЉЕВИНУ СРБИЈУ-Покрет обнове Краљевине Србије, Монархистички фронт, коју је 5.6.2020.године поднела Коалиција: ЗА КРАЉЕВИНУ СРБИЈУ-Покрет обнове Краљевине Србије, Монархистички фронт.

Дана 8.6.2020.године у 00,19 часова Д.Б., поднео је приговор на наведено решење. Провером у јединственом бирачком списку утврђено је на основу достављеног акта Одсека за општу управу Општинске управе општине Врњачка Бања од 8.6.2020.године, да подносилац приговора има активну легитимацију у поступку заштите изборног права, те да је приговор благовремен и поднет од овлашћеног лица.

У приговору подносилац приговора наводи да je подносилац предметне Изборне листе поступио по Закључку ОИКа бр.013-37/20 од 5.6.2020.године и отклонио у датом року од 48 сати све наведене неправилности. Даље наводи да подносилац изборне листе у року од 48 сати није могао да обезбеди овериваче за оверу изјава бирача који подржавају Изборну листу кандидата за одборнике у СО Врњачка Бања, те да је прикупљање потписа изјава бирача отпочело тек дана 6.6.2020.год. у 10,00 сати, као и да је тог дана обележаван верски празник Задушнице, због чега подносилац изборне листе није био у могућности да све време врши прикупљање и оверу изјава бирача, а да су у највећој мери потписи прикупљани тек 7.6.2020.године. У приговору наводи да је приликом предаје изборне листе достављен довољан број потписа бирача који подржавају Изборну листу, те сматра да је ОИК учинила грешку приликом доношења Решења о одбијању проглашења Изборне листе и да је могао бити одређен и додатни рок за допуну и исправку неправилности које се односе на изјаве бирача и списак тих бирача, па предлаже да ОИК усвоји овај приговор и одреди нови рок у складу Законом како би подносилац Изборне листе исправио наведене неправилности.

Д.Б. је доставио нов приговор на предметно Решење дана 8.6.2020.год. у 21,00 часа у коме наводи да је предметно решење незаконито и неосновано у целости, јер је 306 грађана Врњачке Бање својим потписом подржало предметну Изборну листу, даље понавља наводе из претходног приговора у погледу могућности поступања у отклањању недостатака у остављеном року. Подносилац приговора предлаже ОИКу да усвоји овај приговор и поништи предметно решење, и да прогласи Изборну листу подносиоца Изборне листе или дозволи додатних 24 часа колико је подносиоцу листе потребно да отклони недостатке и преда уредну листу.

ОИК је разматрала приговоре као и списе предмета и утврдила да је у складу са чланом 25 Закона о локалним изборима донет Закључак бр.013-37/20 од 5.6.2020.године којим је дат рок од 48 сати за отклањање недостатака који су наведени, да је подносилац Изборне листе по пријему Закључка поступао по истом и да је благовремено доставио изборну документацију.

Провером достављене документације ОИК је утврдила да није достављен законом прописан број правно ваљаних изјава бирача да подржавају Изборну листу, као и правно ваљан аналогни и електронски списак бирача који подржавају изборну листу, па је Решење бр.013-43/20 од 7.6.2020.године, донето у складу са Законом, па самим тим наводи подносиоца приговора да су отклоњене све наведене неправилности из Закључка нису основани.

Навод из приговора да подносиоцу изборне листе није било омогућено да поступа од тренутка почетка рока за отклањање недостатака изборне листе, је неоснован, с обзиром на то да се из акта Начелника Општинске управе од 9.6.2020.године види да је у остављеном року од 48 часова у Општинској управи уведено дежурство на начин који је садржан у овом акту, те да је подносилац Изборне листе могао несметано да врши отклањање утврђених недостатака Изборне листе.

Захтев подносиоца приговора да се поништи предметно решење је у потпуности неоснован с обзиром на то да је исто донето у складу са Законом о локалним изборима, а захтев за одређење додатног рока од 24 часа за отклањање недостатака изборне листе је такође неоснован имајући у виду да не постоји законска могућност за остављање додатног рока, с обзиром на то да је ОИК увидом у достављену докуменатцију утврдила и друге недостатке изборне листе у смислу недовољног броја оверених изјава бирача и самог Списка бирача који подржавају Изборну листу што не може да представља правни основ за одређивање новог рока за отклањање недостатака који су од значаја за проглашење изборне листе, а чије отклањање није могла да наложи Закључком 013-37/20 од 5.6.2020.године, јер је до сазнања за ове недостатке дошла тек по поступању подносиоца изборне листе по закључку.

На основу свега наведеног донето је решење као што гласи у диспозитиву.

ПОУКА О ПРАВНОМ ЛЕКУ: Против овог решења може се поднети жалба Управном суду Београд у року од 24 часа од часа достављања Решења.

ОПШТИНСКА ИЗБОРНА КОМИСИЈА ВРЊАЧКА БАЊА

Број: 013-56/20 и 013-59/20од 9.6.2020.године

Председница Комисије

 Вања Лазовић, с.р.